《秋夜酒后步月湖上赋柬诸同学暨弟勿逸》
清代·帅念祖

琴声甫离指，酒香犹在舌。客兴如闲云，去去此为别。

夜烟渺何如，冲融傍林樾。秋气湖上来，新寒摇水月。

玉露零衣襟，澄波照须发。清悟旋已启，幽赏方未绝。

欲访神仙子，云汉耿明灭。安得化银桥，相从上瑶阙。

作者简介：江西奉新人，字宗德，号兰皋。帅我子。雍正元年进士，官礼科给事中、陕西布政使。工指画花卉，兼写山水。缘事谪戍军台，卒于塞外。有《树人堂诗》。